KIRJALLINEN KYSYMYS P-0307/00 esittäjä(t): Nicole Thomas-Mauro (UEN) komissiolle. Rahallinen apu Champagne-Ardennesin tuhoalueelle (Ranska).



Virallinen lehti nro 026 E , 26/01/2001 s. 0032 - 0033



KIRJALLINEN KYSYMYS P-0307/00 esittäjä(t): Nicole Thomas-Mauro (UEN) komissiolle (4. helmikuuta 2000) Aihe: Rahallinen apu Champagne-Ardennesin tuhoalueelle (Ranska) Kun otetaan huomioon komission jäsen Michel Barnierin tammikuun 2000 täysistunnossa käyttämä puheenvuoro äskettäisten myrskyjen aiheuttamista vahingoista, mitä konkreettisia toimia Champagne-Ardennesin alue voi odottaa Euroopan komissiolta liittyen seuraaviin: 1. kiireelliset toimet kansanterveyttä ja vesiä uhkaavan saastumisen vuoksi 2. rahallinen apu - Euroopan maatalouden ohjaus- ja tukirahaston tukiosa (neuvoston asetuksen 1257/99/EY(1) 33 artikla koskee toimia luonnonkatastrofeissa) - tavoitteeseen 2 kuuluvat alueet - muut alueet - Life-ohjelma - kansallisen ja paikallisen avun täydentäminen 3. logistinen apu? Millaista koordinointia voidaan odottaa liittyen neuvoston 9. joulukuuta 1999 hyväksymään väestönsuojelun toimintaohjelmaan? (1) EYVL L 160, 26.6.1999, s. 80. Michel Barnier'n komission puolesta antama vastaus (6. maaliskuuta 2000) Yhteisön talousarviossa ei ole enää erillistä budjettikohtaa, josta osoitettaisiin hätäapuna määrärahoja luonnonkatastrofien aiheuttamille tuhoille. Komissio siis pyrkii avustamaan myrskyn aiheuttamista vahingoista kärsineiden alueiden jälleenrakentamisessa turvautumalla nykyisiin välineisiin. Champagne-Ardennen alue, kuten muutkin Ranskan Euroopassa sijaitsevat alueet, ovat osittain tukikelpoisia rakennerahastoissa ajanjaksolla 20002006 uuden tavoitteen 2 mukaisesti. Komissio teki 18. tammikuuta 2000 periaatepäätöksen Ranskan osalta tämän tavoitteen vyöhykejaosta. Lopullinen päätös tehdään piakkoin, heti kun kolme asianosaista neuvoa-antavaa komiteaa on saanut tarkastelunsa päätökseen. Ranskan viranomaisilla on tämän jälkeen neljä kuukautta aikaa esittää komissiolle alueelliset uudelleenjärjestelysuunnitelmansa. Jos ennen 30. huhtikuuta 2000 toimitetut suunnitelmat todetaan hyväksyttäviksi, voidaan sellaiset menot, jotka kuuluvat yhtenäiseen ohjelma-asiakirjaan valittuihin toimiluokkiin, katsoa takautuvasti tukikelpoisiksi 1 päivästä tammikuuta 2000. Ranskan osalta käytettävät rakennerahastojen määrärahat ovat uuden tavoitteen 2 osalta 5 400 miljoonaa euroa ajanjaksona 20002006. Tuhoalueet, jotka eivät kuulu tähän vyöhykejakoon, mutta jotka olivat aiemmin tukikelpoisia tavoitteissa 2 ja 5b, voivat saada myös siirtymäkauden tukea 620 miljoonaa euroa. On tärkeää korostaa sitä, että yhteisön rakenne- ja koheesiopolitiikan erityisenä tavoitteena on vähentää taloudellisia ja sosiaalisia eroja ja että rakennerahastot eivät muodosta hätäapurahastoa. Ottaen huomioon rakennerahastojen soveltamisala näiden kautta voidaan kuitenkin antaa huomattavaa apua tuhoalueiden taloudelliseen ja sosiaaliseen jälleenrakennukseen. Esimerkkinä mainittakoon, että tavoitteen 2 ohjelmien puitteissa voidaan rahoittaa infrastruktuurien uudelleenrakentamista, tuotantolaitteita ja -välineitä (teollisuus ja käsiteollisuusalueet, tuottavat investoinnit, yrityksille suunnattu tuki), koulutusta, matkailullisesti kiinnostavan historiallisen ja kulttuuriperinnön ennallistamista. Tavoitteen 2 tulevan ohjelman puitteissa tehtävä ohjelmatyö kuuluu paikallisviranomaisille. Rakennerahastojen tuen myöntäminen on aina yhteydessä kansalliseen tuen myöntämiseen. Mitä tulee Life-ohjelmaan sen tavoite on rahoittaa ympäristön suojelualan esittelyhankkeita, jotka liittyvät tällä alueella määritettyihin yhteisön ensisijaisiin tavoitteisiin. Vuosittain valittavia ohjelmia arvioidaan varsinkin niiden innovatiivisuuden ja esittävyyden pohjalta. Life-ohjelman tavoitteena ei siis ole antaa rakenne- tai yleisempää rahoitusta tuhoalueille. Yhteisön väestönsuojeluohjelman puitteissa komissio on valmis aktivoimaan jäsenvaltioiden välisen tietojenvaihtoverkoston, jos Ranskan toimivaltaiset väestönsuojeluviranomaiset sitä toivovat. Lopuksi mainittakoon, että maatalouspolitiikan uudistus antaa mahdollisuuden ensimmäistä kertaa rahoittaa maatalouden ohjaus- ja tukirahaston (EMOTR) tukiosaston kautta yhteisön maaseudun kehittämistoimia. Tässä Ranska on yksi suurimpia hyötyjiä. Tukikelpoisia toimia tässä politiikassa ovat luonnonkatastrofien vahingoittaman maa- ja metsätalouden uudelleenjärjestelyt ja asianmukaisten suojelumekanismien käyttöön ottaminen.